Dürer kiállítás megnyitója

Tisztelt Hölgyeim és Uraim!

A legegyszerűbb most az lenne, ha csak annyit mondanék: Dürer képei láttán eláll az ember szava, megnyitom a kiállítást. De miután  Pál apostol, Ézsaiás prófétát idézve, azt mondja a Korinthusi levélben, hogy „amit szem nem látott, fül nem hallott, emberszív meg sem gondolt, azt készítette Isten az őt szeretőknek” (1Kor 2,9), és mivel ezt *mondja*, mégis csak szólnom kell néhány szót.  Erre amúgy maga Dürer is felhatalmaz bennünket, hiszen köztudott, hogy festményei, táblaképei, könyv illusztrációi, rézkarcai és fametszetei mellett elméleti munkákat is írt, egyet például a képzőművészetben oly nélkülözhetetlen arány-érzékről, ezért én is, igyekezvén arányt tartani, engedelmükkel megosztok Önökkel néhány gondolatot.

Legelőször azt, hogy eddig még nem fordult elő, hogy a kiállítás címével belső csendes vitát, mit mondjak, dialógust folytassak. Szép a cím, és találó: Fénybe metszett vonalak. Ez egyrészt találó módon jelzi, hogy amit itt, most a Bibliamúzeumban láthatunk, az Dürer életművének csak egy szelete, vagy mondjuk így: metszete. Hiszen a festményeket, a táblaképeket nem lehetett elhozni. Sok-sok múzeum jóvoltából döntő mód rézkarcokat és fametszeteket, könyvillusztrációkat láthatunk, melyek a maguk korában is több példányban jelentek meg, és még később is, amíg a dúcok és a metszet-negatívok megmaradtak. (S láthatjuk, milyen volt egykor a prés – a sajtó, és micsoda szépeket tudott akkor nyomtatni a sajtó!) És minden a fényről szól, még azokon a képeken is, amelyeket most nem látunk. Ám tudjuk, Dürer oly elegánsan és derűsen keverte a színeket (mert nemcsak a mértani testeknek, hanem a színeknek is van aránya), hogy egy-egy tenyérnyi kis festményen is képes csodálatos tájat mutatni. (Szerintem Dürer dolgozta ki a legalaposabban a képfelbontást, amely után csak áhítozni tudnak az okostelefon-készítők.) Megkockáztatom, hogy Dürernek valójában nem is magyar felmenői voltak, hanem inkább japán rokonai (művészetileg mindenképpen), az üres tér körberajzolt, körbefestett valóságának titkos tartalma mindenképp megengedi ezt a hasonlítást.

 Mégis vitatkoznom kell a kiállítás címével, persze, csak belül, magamban. A düreri vonalak ugyanis nem zárnak el előlünk semmit. Tehát nem úgy van a fametszeteken és a rézkarcokon sem, és a szinte tenyérnyi illusztrációkon, sorozat-képeken, portrékon sem, hogy a vonal vagy a vonalak, a kontúrok és a perspektívák, a részletesen és markánsan kiábrázolt allegóriák és szimbolikus tárgyak csak egyre-egyre vennék előlünk a fényt, hanem éppen fordítva. A vonalak nem zárnak, hanem nyitnak. A vonalak nem kerítés-rácsok, egymásra vont, sötétedő mértani idomok, hanem olyan ajtófélfák vagy ablakkeretek, amelyek mögött (vagy amelyeken túl) ott ragyog az osztatlan fény. Arra hívogatnak, hogy menjünk közelebb. Éppen úgy, ahogy egy ablakhoz közeledve azt érezzük, hogy egyre teljesebben állunk bele a fényben. A vonalak tehát nem zárnak, hanem nyitnak, megnyitnak számunkra is egy világot (így transzcendál a művész), de megnyitják ezt a világot is felénk, mert onnan, felülről, vagy belülről, vagy valahonnan, de mindenképpen túlról jön a fény – ez a transitio lucis. Fényjárás.

Pál apostol szavához visszatérve szeretnék még egy gondolatot megosztani önökkel. Azt mondja: „amit szem nem látott” – ezt értjük. Dürer is ismeretlen ismerős. Vagy még inkább, Dürer világa az ismerős ismeretlen. Mintha mindig láttuk volna, amit most itt láthatunk, és mégis mindig meghökkenünk, hogy mennyi mindent nem vettünk még észre, és csodáljuk, hogy milyen előkelően hív minket szemlélődni. „Amit fül nem hallott” – ezen sem hökkenünk meg. Dürer páratlanul tudta művészetével egyesíteni a képnek és a szónak az érzékeny dinamikáját. Alázattal illusztrál könyvet, készít passió-képeket, allegóriákat, apokalipszis-sorozatot, és éppen mert alázatos, képi invenciója nem nyomja el a szóbeli üzenetet. A képben fölfénylik a szó, az ige, amely a világosságot teremtette. Dürer ismerte ezt az érzékeny dinamikát. „Amit az ember szíve meg sem sejtett” – erről kell még néhány szót szólni. Ezt toldja hozzá az apostol a prófétához. Ha valakinek érzékeny a füle, észlelhette, hogy most nem úgy idéztem ezt a kifejezést, mint a legelején. A régi fordítás így mondja: amit az ember szíve meg sem *gondolt*, az új pedig így: amit az ember szíve meg sem *sejtett*. De lehetne úgy is, hogy ami az ember szívében meg sem fogant, vagy még inkább, ami az ember szívébe fel sem jutott, meg sem érkezett. Pál ugyanis kora görög szókészletét használva itt az anabaszisz szót használja (a Vulgata ezt ascensio-nak fordítja), ami önmagában felemeltetést jelent. Filozófiai értelemben úgy is alkalmazható a szó, hogy ami az érzékiből felemelkedik az elgondolhatóba, a tapasztalatiból elérkezik a reméltbe, az, aminek önmagán túlmutató távlata van. Ami eljut a szívbe, az az igazán fontos. Hogy aztán a szív együtt lásson az elmével és az akarattal.

Dürer tehát szemlélni tanít bennünket, most is, de egyúttal arra ösztökél, hogy a szívünket is nyissuk meg annak meggondolására, vagy ha tetszik, megsejtésére, hogy milyen tökéletes, szép és dicsőséges az Isten teremtett világa.

2017. június 15.